বাংলা প্রচলন সমস্যা | বর্ষপূর্তি সংখ্যা | Jugantor
সোমবার, ০৭ আগস্ট ২০১৭
আর্কাইভ
ই-পেপার
ফনেটিক ইউনিজয়
সার্চ

প্রচ্ছদ
আজকের পত্রিকা
প্রথম পাতা
শেষ পাতা
খেলা
খবর
দশ দিগন্ত
বাতায়ন
উপসম্পাদকীয়
বাংলার মুখ
আইটি বিশ্ব
তারাঝিলমিল
বর্ষপূর্তি সংখ্যা
ইউনিয়ন পরিষদ নির্বাচন ২০১৬
জাতীয়
আন্তর্জাতিক
সম্পাদকীয়
খেলা
অর্থনীতি
সারাদেশ
বিনোদন
শিক্ষাঙ্গন
পবিত্র হজ
দ্বিতীয় সংস্করণ
বিচ্ছু
আজকের পত্রিকা
প্রথম পাতা
শেষ পাতা
খেলা
খবর
দশ দিগন্ত
বাতায়ন
উপসম্পাদকীয়
বাংলার মুখ
আইটি বিশ্ব
তারাঝিলমিল
বর্ষপূর্তি সংখ্যা
ইউনিয়ন পরিষদ নির্বাচন ২০১৬
জাতীয়
আন্তর্জাতিক
সম্পাদকীয়
খেলা
অর্থনীতি
সারা দেশ
বিনোদন
শিক্ষাঙ্গন
পবিত্র হজ
ফিচার
তারাঝিলমিল (২৪ মার্চ, ২০১৬)বর্ষপূর্তি সংখ্যা (২৪ মার্চ, ২০১৬)ইউনিয়ন পরিষদ নির্বাচন ২০১৬ (২৪ মার্চ, ২০১৬)সাহিত্য সাময়িকী (১৮ মার্চ, ২০১৬)ইসলাম ও জীবন (১৮ মার্চ, ২০১৬)সুস্থ থাকুন (১৯ মার্চ, ২০১৬)সুরঞ্জনা (২১ মার্চ, ২০১৬)অর্থনীতি (২০ মার্চ, ২০১৬)দৃষ্টিপাত (২৩ মার্চ, ২০১৬)প্রতিমঞ্চ (১৫ মার্চ, ২০১৬)স্বজন সমাবেশ (১৬ মার্চ, ২০১৬)প্রকৃতি ও জীবন (১৯ মার্চ, ২০১৬)ঘরে বাইরে (১৫ মার্চ, ২০১৬)পরবাস (১২ মার্চ, ২০১৬)বিজয় দিবস বিশেষ সংখ্যা ২০১৩ (০২ জানুয়ারি, ২০১৬)কালনিরবধি বিশেষ সংখ্যা ২০১৪ (২৯ ডিসেম্বর, ২০১৫)যুগান্তর বিশেষ আয়োজন (০৮ মার্চ, ২০১৬)চাকরির খোঁজ (১৭ মার্চ, ২০১৬)একুশে বিশেষ সংখ্যা (২২ ফেব্রুয়ারি, ২০১৬)১৭ বছরে যুগান্তর (০৩ ফেব্রুয়ারি, ২০১৬)আলোকচিত্রে যুগান্তরের প্রতিষ্ঠাবার্ষিকী (০১ মার্চ, ২০১৬)আন্তর্জাতিক নারী দিবস (০৮ মার্চ, ২০১৬)
দ্বিতীয় সংস্করণ
বিচ্ছু
হোম
বর্ষপূর্তি সংখ্যা
মনজুরে মওলা    |
প্রকাশ : ২৪ মার্চ, ২০১৬ ০০:০০:০০ | অাপডেট: ২৪ মার্চ, ২০১৬ ০৪:০০:০২
প্রিন্টঅঅ-অ+
বাংলা প্রচলন
বাংলা প্রচলন সমস্যা
ভাষার ব্যবহার যেহেতু নিজেকে প্রকাশ করার প্রয়োজন থেকে উদ্ভূত, সেহেতু যে কোনো ভাষার প্রচলন- তার প্রয়োগের ব্যাপ্তি, অর্থবহনের ক্ষমতা ও ব্যঞ্জনার গভীরতা- সে ভাষা ব্যবহারকারীদের মানসিক অভ্যাসের ওপর নির্ভরশীল। অতএব, কোনো ভাষার প্রচলনের ক্ষেত্রে যদি কোনো অসুবিধা থেকে থাকে, তাহলে তা, যাঁদের ভেতর সে প্রচলনের কথা, তাদের মানসিক অভ্যাস থেকে জাত। যদি প্রচলিতব্য ভাষা বিদেশী ভাষা হয়, বা তা গ্রহণে কোনো রাষ্ট্রীয় বা লৌকিক বা আদর্শগত বাধা থাকে তাহলে উল্লেখিত মানসিক অভ্যাসের সঙ্গে তার বিরোধ অনিবার্য। বাংলাদেশে উর্দু প্রচলনের অতীত প্রচেষ্টা এ বিরোধের একটি সর্বজন পরিচিত উদাহরণ। কিন্তু যেখানে মাতৃভাষাই প্রচলিতব্য ভাষা, এবং যেখানে প্রচলন প্রচেষ্টার পেছনে রাষ্ট্রীয় সমর্থন রয়েছে, সেখানে মানসিক অভ্যাসজনিত বাধা পরাক্রান্ত হয়ে ওঠে কেন?
ভাষা ব্যবহারের ক্ষেত্রে মানসিক অভ্যাস সামাজিক দৃষ্টিভঙ্গির দ্বারা নিয়ন্ত্রিত হয়, এবং এ দৃষ্টিভঙ্গি গড়ে ওঠে শিক্ষার ভাষাগত মাধ্যমে ও কর্মজীবনের প্রয়োজন ও পরিবেশ থেকে। এর কোনোটাই সহসা পরিবর্তিত হয়ে যেতে পারে না; এদের সমবায়ী প্রভাবে যে মানসিকতার সৃষ্টি হয়, তারও আকস্মিক রূপান্তর অসম্ভব। স্বাধীনতার অব্যবহিত পূর্বেও বাংলাদেশে রাষ্ট্রীয় প্রয়োজনে ইংরেজির ব্যবহার অনিবার্য ছিল; আমাদের উচ্চশিক্ষার প্রাঙ্গণে ইংরেজির পতাকা আজও প্রবল। ইংরেজি ভালো বলতে পারা লিখতে পারা ব্যক্তিকে আমরা সমীহ করি, কিন্তু বাংলায় অনুরূপ দক্ষতাকে আমরা অন্যায় সসাধ্য বলে ধরে নিই। আমাদের প্রাত্যহিক বাক্যালাপে ইংরেজি শব্দকণা অনিবার্যভাবে ছড়িয়ে থাকে। এ সবই একটি বিশেষ ঐতিহাসিক পরিবেশের ফল, যে পরিবেশ ইংরেজির কারুকার্যময় সেতুবন্ধনের ভেতর দিয়ে একদিন আধুনিকতার সঙ্গে আমাদের সংযোগ ঘটিয়েছিল। অতীতকে অস্বীকার করা অর্থহীন; ঐতিহাসিক পরিবেশ ভাষা ব্যবহারের ক্ষেত্রে আমাদের ওপরে যে শর্ত আরোপ করেছে, কেবল সে শর্ত মেনে নিয়েই তা অতিক্রম করা সম্ভব। এক দুশ্চক্র বৃত্তে আমরা দাঁড়িয়ে আছি; সামাজিক মূল্যবোধের ও দৃষ্টিভঙ্গির পরিবর্তন ব্যতীত ভাষা ব্যবহারের মানসিক অভ্যাস পরিবর্তন সম্ভব নয়; আবার এ মানসিক অভ্যাসের এবং যে সকল উপাদান এ অভ্যাস গঠন ও নিয়ন্ত্রণ করে সেগুলোর পরিবর্তন ব্যতীত সামাজিক মূল্যবোধের পরিবর্তন অসম্ভব। এ মানসিকতা পরিবর্তনের জন্য এবং নতুন সামাজিক মূল্যবোধ গড়ে তোলার জন্য আমরা কতটুকু উদ্যোগী হয়েছি?
বাংলা প্রচলনের প্রয়োজনীয়তা বিষয়ে আমরা নানা দীর্ঘস্থায়ী ও সাময়িক আন্দোলনের ভেতর দিয়ে ধীরে ধীরে সচেতন হয়ে উঠেছি। এ সচেতনতা যত বৃদ্ধি পাবে, মানসিক অভ্যাসের পরিবর্তনও তত দ্রুত সম্পূর্ণ হবে। সচেতনতার বর্তমান পর্যায়ে আমাদের উপনীত করার প্রধান কৃতিত্ব ছিল নিঃসন্দেহে তরুণ সমাজের। কিন্তু কেবল তরুণ সমাজকে নিয়ে আমাদের কর্মক্ষেত্র গঠিত নয়, বরং এখানে তাদের উপস্থিতিই প্রধান যারা তারুণ্যের দুরন্ত সাহস থেকে দূরে সরে এসেছেন। এরা স্থিতি চান; এরা অভ্যাসে আবদ্ধ থাকতে চান; এরা নূতনকে ভয় করেন। ইংরেজি ব্যবহারের দীর্ঘদিনের অভ্যেস, নিশ্চিত ও আরাম নিরুদ্বিগ্ন সুবিধে ত্যাগ করে এরা, বাংলার অনভ্যস্ত ও অপরিচিত পথে সহজে পা বাড়াতে চান না। ইংরেজি লেখায় কোনো কষ্ট নেই, কোনো পরিশ্রম নেই, কেননা ইংরেজি বহু ব্যবহারে অত্যন্ত পরিচিত, এর পথঘাট সীমানা জটিলতা সবই জানা আছে, বিভিন্ন উপায়ে এর বিচিত্র ব্যবহারের উদাহরণ ছড়িয়ে আছে সর্বত্র। অপর পক্ষে, বাংলা ব্যবহারের অর্থ প্রতি মুহূর্তের সংগ্রাম- শব্দ খুঁজতে হচ্ছে, বানান জানতে হচ্ছে, বাক্যবন্ধ আয়ত্ত করতে হচ্ছে, এবং সর্বোপরি, প্রায় সম্পূর্ণ নিজের চেষ্টায়, বাইরের অপ্রতুল সাহায্যের ওপর নির্ভর করে, নতুন পথ তৈরি করে নিতে হচ্ছে। নূতনের মুখোমুখি উদ্দীপ্ত সাহসে দাঁড়িয়ে তাকে জয় করা তরুণের কাজ, অন্যের নয়। জীবনের যে পর্যায়েই আমরা থাকি না কেন, আমাদের সবার অস্তিত্বে যদি তারুণ্যের সঞ্চার ঘটতো, তাহলে বাংলা প্রচলনের সমস্যা হয়তো আপনা থেকেই মিটে যেত।
অভ্যাসের নিরাপত্তাকে ত্যাগ করে মানুষ তিনটি ক্ষেত্রে নূতনের পথে অগ্রসর হয়। এক, যদি কোনো আদর্শে সে প্রবলভাবে অনুপ্রাণিত হয়। দুই, যদি কোনো ভয় তাকে তাড়না করে- কোনো শাস্তির ভয়, কোনো কিছু হারানোর ভয়, কোনো কিছু না পাওয়ার ভয়। এবং তিন, যদি কোনো প্রলোভন তাকে উদ্বুদ্ধ করে- কোনো পুরস্কারের আশা, কোনো উন্নতির স্বপ্ন, কোনো খ্যাতির উল্লাস। বাংলা প্রচলনের বেলায়, এ তিনটি কারণের একটিও আমাদের জন্য কার্যকর নয়। আদর্শবোধ প্রতিকূল পরিবেশেই সর্বাধিক প্রবলভাবে উজ্জীবিত হয়। বাংলা-বিরোধের দিনগুলোতে বাংলাকে তার সমর্যাদায় প্রতিষ্ঠিত করার সংগ্রাম যত উদগ্র ছিল, আজকে, বাংলাকে তার প্রজ্বল ও নিরাপদ আসনে সমাসীন দেখে, তাকে সর্বক্ষেত্রে প্রচলিত করার বাসনা তত উদ্দাম কিছুতেই নয়। আমাদের কর্মক্ষেত্রে বাংলা ব্যবহারে কেউ যদি ব্যর্থ হন; তাহলে তার যেমন শঙ্কিত বা উৎকণ্ঠিত হওয়ার কোনো কারণ ঘটে না, তেমনি কেউ যদি নিরলস পরিশ্রমে বাংলা প্রচলনে ব্রতী হন, তাহ’লে তারও কোনো উন্নতির বা আর্থিক সচ্ছলতার বা সামাজিক সম্মান বৃদ্ধির সম্ভাবনা দেখা দেয় না। সমগ্র সমস্যাটির প্রতি আমরা একটি নির্লিপ্ত মনোভাব নিয়ে অগ্রসর হচ্ছি। আদর্শবোধ জোর করে কারও মনে সঞ্চারিত করা যায় না, কিন্তু অন্য ব্যবস্থাবলী গ্রহণ করা কি একান্তই দুরূহ?
যেহেতু বাংলা আমাদের রাষ্ট্রভাষা এবং বাংলাকে বর্জন করে আমাদের পক্ষে অন্য কোনো ভাষার আশ্রয়গ্রহণ করার প্রশ্নই ওঠে না, সেহেতু বাংলা ভাষায় কাজ করা আদৌ সম্ভব কিনা এ প্রশ্নের উত্থাপন অবান্তর। যদি সম্ভব না হয়, তাহলে তাকে সম্ভব করে তুলতে হবে। ভাষার সম্ভাবনাকে বাড়িয়ে, শব্দের সম্ভারকে বাড়িয়ে। বিদেশী ভাষার সঙ্গে প্রাণসূত্রে সংযোগ স্থাপন করে। প্রয়োজন হলে, ভাষার বিস্মৃত অভ্যাসকে জাগ্রত করে। ভাষাকে সমৃদ্ধ করার এ দায়িত্ব কেবল পণ্ডিতের নয়, কেবল সাহিত্যকর্মীর নয়, বরং প্রত্যেকের। আপন ভাবনাকে স্পষ্টভাবে প্রকাশ করার বাসনা নিয়ে কেউ যদি ভাষা ব্যবহারের সৎ প্রচেষ্টায় নিরত হন, তাহলে কোনো এক শুভ মুহূর্তে ভাষার নূতন প্রয়োগ তিনি নিজেই আবিষ্কার করবেন। সুধীজনেরা ভাষার অপূর্ণতা দূর করে কখন তাকে আমাদের হাতে তুলে দেবেন, সে আশায় বসে থাকলে ভাষার প্রচলন কখনও আকাক্সিক্ষত গতি ও ব্যাপ্তি লাভ করবে না।
আমাদের ব্যবহারিক জীবনে ইংরেজির প্রাধান্য হেতু বাংলা লেখার সময় আমরা প্রায়শই অনুবাদ করে লিখতে চাই। অর্থাৎ একটি বিষয় ইংরেজিতে যেভাবে লিখিত হতো, আমরা সম্পূর্ণভাবে বা যত দূর সম্ভব তারই বাংলা রূপান্তর রচনা করতে চাই। এতে বাক্য গঠন করতে গিয়ে আমরা বিহ্বল হয়ে পড়ি, এবং প্রয়োজনীয় শব্দ খুঁজে পাই না, এবং অযথা কালক্ষেপণ করে অবশেষে ক্ষান্ত হয়ে বাংলা ভাষার যোগ্যতা বিষয়ে সন্দিহান হয়ে উঠি। অনুবাদ করে মাতৃভাষা লিখার এ প্রক্রিয়া সম্পূর্ণ নিরর্থক ও নিস্প্রয়োজন। প্রতিটি ভাষার অন্তর্লীন প্রকৃতি যেহেতু পরস্পরের থেকে সম্পূর্ণ পৃথক এবং প্রতিটি ভাষার শব্দ ব্যবহারের ও বাক্য গঠনের যেহেতু নিজস্ব স্বতন্ত্র রীতি রয়েছে, সেহেতু একটি বিশেষ ভাষা ব্যবহারের মানসিক অভ্যাসের ওপর ভিত্তি করে অন্য ভাষায় নিজেকে প্রকাশ করার চেষ্টা নিষ্ফল হতে বাধ্য। অনুরূপভাবে, একটি বিষয় প্রথমে ইংরেজিতে লিখে নিয়ে এবং পরে তার বাংলা অনুবাদ করে বাংলা প্রচলনের ক্ষেত্রে অগ্রগতি অর্জন করা সম্ভব নয়। কোনো কোনো সময়, বিবিধ অনিবার্য কারণবশত, এ সময় সাপেক্ষে পন্থার অবলম্বন করা প্রয়োজন হতে পারে, কিন্তু বাংলা প্রচলনের ক্ষেত্রে এটি কোনো চূড়ান্ত সমাধান নয়। বাংলা ভাষা প্রচলন করতে হলে আমাদের সর্বপ্রথম বাংলায় চিন্তা করতে শিখতে হবে।
আমাদের চিন্তা করার ক্ষমতার প্রথম লক্ষ্যণীয় প্রয়োগ ঘটে শৈশবের বিদ্যালয়ে। সেখানেই প্রথম কোনো ধারণা বা ভাবনাকে আমরা সুসংবদ্ধ করতে ও সুসংহতভাবে তাকে প্রকাশ করতে শিখে থাকি। এর পরে যতই আমরা অগ্রসর হই, আমাদের চিন্তার জটিলতা এবং তা স্পষ্টভাবে প্রকাশ করা দুরূহতা ততই বৃদ্ধি পেতে থাকে। শৈশব থেকে শুরু করে শিক্ষা জীবনের বিভিন্ন স্তরে বাংলা ভাষায় চিন্তা করতে এবং সে চিন্তাকে যথোপযুক্তভাবে প্রকাশ করতে যদি আমরা অভ্যস্ত না হয়ে উঠি তাহলে ব্যবহারিক জীবনে বাংলা ভাষার প্রয়োগ স্বাভাবিকভাবেই ব্যাহত হবে। প্রয়োজনীয় গ্রন্থাদি বাংলায় এখনও নেই, এ কারণে বিশ্ববিদ্যালয়ে ইংরেজি ভাষা যদি সাময়িকভাবে প্রাধান্য লাভ করেও, বিদ্যালয় পর্যায়ে এখনও ইংরেজিকে গুরুত্ব দেয়ার কোনো কারণ নেই। অথচ তাই করা হচ্ছে প্রায় ক্ষেত্রে। ঢাকার একটি বিদ্যালয়ের কথা জানি, যেখানে তৃতীয় শ্রেণীতে বাংলা বই পড়ানো হয় একটি, এবং ইংরেজি তিনটি, যার ভেতর দুটি বিলেতের সমপর্যায়ী ছাত্রদের- অর্থাৎ যারা ইংরেজিকে মাতৃভাষা হিসেবে শিখছে; তাদের পাঠ্যপুস্তক। এ মনোভাব কেন? বর্তমানে যারা কর্মজীবনের বিভিন্ন পর্যায়ে আছেন তাদের শিক্ষাকাল কেটেছে এমন এক আবহে যেখানে ইংরেজির প্রাধান্য ছিল অপ্রতিহত। তাদের চিন্তার অভ্যাস গড়ে উঠেছে ইংরেজিতে। তারা যদি বাংলা ভাষাকে প্রয়োগের ক্ষেত্রে স্বচ্ছন্দ না হন, তাহলে তার জন্য তাদের অতীতকে দায়ী করতে হবে। কিন্তু সে অতীতের পরিবেশ যদি এখনও অব্যাহত থাকে, তাহলে তার জন্য দায়ী করব কাকে? বাংলা ব্যবহারের ক্ষেত্রে যে মানসিক ও অন্যবিধ অসুবিধা আমরা আজ ভোগ করছি, তা দূর করতে প্রয়াসী হওয়া কি উত্তর-পুরুষের প্রতি আমাদের দায়িত্বের ও কর্তব্যের ভেতর অন্তর্ভুক্ত নয়? প্রতিটি ভাষাই সযত্ন প্রয়াসে শিখতে হয়, এমন কি মাতৃভাষাও। আজকের কর্মজীবীরা ইংরেজি শেখার জন্য যে সময়, যে পরিবেশ ও যে মেধা ব্যয় করেছেন, তার ভগ্নাংশ মাত্রও করেননি বাংলা শেখার জন্য- তাদের পরিবেশ তাদেরকে তা করতে দেয়নি। আজকের শিক্ষার্থীদের ভাগ্যেও কি তাই হবে? যদি হয়, তা বড় দুঃখজনক হবে। কর্মজীবীদের দায়িত্ব রয়েছে- বাংলা শেখেননি বলেই এখনও শিখবেন না, এ হতে পারে না। ইংরেজি ব্যবহারে যে স্বাচ্ছন্দ্য যে সুবিধা, যে আয়াশহীনতা আজকের কর্মজীবীদের আয়ত্ত, উত্তর-পুরুষের জন্য বাংলার ব্যবহারে সে স্বাচ্ছন্দ্য, সে সুবিধে, সে আয়াশহীনতা নিশ্চিত করা ভবিষ্যতের প্রতি তাদের অঙ্গীকার হওয়া প্রয়োজন।
এ অঙ্গীকার কেবল ভাষাকে সমৃদ্ধ করার ভেতর দিয়ে পালিত হতে পারে। দৃষ্টির সঙ্কীর্ণতা থেকে মুক্ত হতে না পারলে ভাষার সমৃদ্ধি সাধন সম্ভব নয়। অন্য ভাষা থেকে শব্দ আহরণে কোনো লজ্জা নেই বরং এ ভাবে শব্দ আহরণ করে তাকে আত্মস্থ করার ভেতরেই ভাষার অন্তর্নিহিত শক্তির পরিচয়। আমাদের অস্তিত্বের সঙ্গে- প্রায় আমাদের লক্ষ্যবহির্ভূত হয়ে, কিন্তু অনিবার্যভাবে- জড়িয়ে আছে আধুনিক মানসের অসংখ্য চিন্তা ও ধারণা, যার উৎস পাশ্চাত্যের সভ্যতা, এবং যার প্রকাশ সে সভ্যতার ভাষা-সমূহের মাধ্যমেই সর্বোত্তমভাবে সম্ভব।
ও শব্দাবলী আমাদের কৃতজ্ঞতার সঙ্গে গ্রহণ করা প্রয়োজন। যে পুষ্প আমাদের মাটিতে ফোটে না আমাদের ভাষায় তার নাম অনুসন্ধান করা বৃথা, এবং আমাদের ভাষায় তার নামের রূপান্তরের চেষ্টা আরও অর্থহীন। শুধু একটি বিষয়ের প্রতি আমাদের সজাগ দৃষ্টি রাখতে হবে : এমন কোনো বিদেশী শব্দ যেন আমরা গ্রহণ না করি, যা গ্রহণ করা অনিবার্য নয়। অন্য কথায়, বাংলায় যে ধারণার সহজ ও সঙ্গত প্রকাশ সম্ভব, তাকে তুলে ধরার জন্য যেন আমরা ঋণগ্রস্ত না হই।
বাংলা ভাষায় বিদেশী শব্দ গ্রহণ প্রসঙ্গে পরিভাষার প্রশ্নটিও এসে পড়ে। যতটুকু পরিভাষা এ পর্যন্ত তৈরি হয়েছে, প্রয়োজনের তুলনায় তা অপ্রতুল। পরিভাষা রচনার পরিবেশ প্রতিকূল ছিল, তাই এই অপ্রতুলতা। এটা দূর করা সমবেত প্রচেষ্টায় অনায়াসেই সম্ভব। কিন্তু পরিভাষার প্রকৃতি বিষয়ে দ্বিবিধ আপত্তি উত্থাপিত হতে পারে। প্রথমত, যে পরিভাষা তৈরি করা হয়েছে, তা প্রধানত সংস্কৃতনির্ভর। সংস্কৃতে সম্যক জ্ঞান আছে, এমন ব্যক্তির সংখ্যা অল্প। যেখানে বাংলাকেই পরিশ্রম করে নতুন করে শিখতে হচ্ছে, সেখানে পরিভাষার দুরূহ শব্দাবলী- যা আয়ত্ত করা ও মনে রাখা দুঃসাধ্য- বাংলা লেখার উৎসাহকে মলিন করে দেয়। ব্যঞ্জনার যথার্থের ও দৃঢ়তার জন্যই হয়তো পরিভাষার এই সংস্কৃতনির্ভরতা : এ সম্পদ অক্ষুণ্ণ রেখে পরিভাষাকে যদি দৈনন্দিন ভাষার সমীপবর্তী করা যায়, তাহলে এর ব্যবহার অনেক বেশি সহজ, দ্রুত ও বিস্তৃত হবে। দ্বিতীয়ত, পরিভাষা অনেক ক্ষেত্রেই কর্মজীবনের বাস্তব প্রয়োজনের সঙ্গে সংযোগবিহীন। একটি শব্দের পরিভাষা নির্মাণের সময়, কর্মজীবনের বাস্তবে যে শব্দটির বিচিত্র ও বিবিধ ব্যবহারের সম্ভাবনা স্মরণ রাখা অবশ্য প্রয়োজন, কেননা পরিভাষা যদি নিত্য ব্যবহৃত না হয়ে গ্রন্থবন্দি হয়ে থাকে তাহলে তার নির্মাণ অর্থহীন হয়ে পড়ে। একটি শব্দের সর্বপ্রকার সম্ভাবনা প্রয়োগ বিষয়ে অবহিত হওয়া নিরলস গবেষণা সাপেক্ষ, কিন্তু এ সাধনা ব্যতীত পরিভাষা নির্মাণের চেষ্টা সম্পূর্ণ হতে পারে না।
সাঁটলিপি ও মুদ্রাক্ষর যন্ত্রের ব্যবহার কর্মজীবনের ভাষা প্রয়োগের বাস্তব ভিত্তি। বাংলা ভাষার স্বপক্ষে এ বাস্তব ভিত্তির পরিবর্তনের দ্রুততা ও ব্যাপকতার ওপর বাংলা প্রচলনের দ্রুততা ও ব্যাপকতা নির্ভরশীল। এ ভিত্তির পরিবর্তনের মাধ্যমে বাধ্যবাধকতার একটি পরিবেশ সৃষ্টি করাও সম্ভব। যদি কোনো বিশেষ প্রচেষ্টার মাধ্যমে দেশের অধিকাংশ মুদ্রাক্ষর যন্ত্রকে অপসারণ করে বাংলা মুদ্রাক্ষর যন্ত্র স্থাপন করা যায়, তাহলে এমন একটি পরিস্থিতির উদ্ভব হবে যেখানে বাংলা ব্যবহার ব্যতীত আর কোনো গত্যন্তর থাকবে না। বাংলা প্রচলনের জন্য কোনো এক সময় যখন ইংরেজি মুদ্রাক্ষর যন্ত্রসমূহ বাতিল করে বাংলা মুদ্রাক্ষর যন্ত্র সেগুলোর স্থলাভিষিক্ত করতেই হবে, তখন এখনই, সামগ্রিকভাবে না হোক অন্তত প্রধানভাবে, তা করতে অসুবিধা কি?
জ্ঞান-বিজ্ঞানের চর্চায় বাংলা ভাষার প্রয়োগ ব্যবহারিক জীবনে তার প্রয়োগের থেকে ভিন্নতর কেননা সেখানে ভাষাকে অনেক বেশি শক্তিশালী, দৃঢ় ও অর্থবহ হতে হয়। বিজ্ঞান যেখানে প্রতীকনির্ভর গাণিতিক সূক্ষ্মতায় উত্তীর্ণ হয়েছে বা নন্দনতত্ত্ব যেখানে সুকুমার শিল্পের মর্মমূলে আলো ফেলে চলেছে, সেখানে ভাষাকে সুগভীর, সংহত ও দ্যোতনাময় হতেই হবে। নিরলস অনুবাদের মাধ্যমে জ্ঞানচর্চার জন্য প্রয়োজনীয় গ্রন্থের অভাব হয়তো একদিন মেটানো যাবে, কিন্তু বাংলাকে জ্ঞানচর্চার মৌলিক বাহন করতে হলে তার সম্ভাবনাকে বিস্তৃত করার জন্য প্রয়াসী হতে হবে। বাংলায় জ্ঞানচর্চার অনুবাদ গ্রন্থগুলো কখনও কখনও বড় বেশি পরাশ্রয়ী হয়ে পড়ে; অনুবাদকে মনে হয় মূলের চেয়েও দুরূহ। জ্ঞান-বিজ্ঞানের ক্ষেত্রে কোনো ধারণাকে অনুবাদ করা বড় কথা নয়- বরং সে ধারণাকে আত্মস্থ করে তাকে ভাষার আপন বিশিষ্ট শক্তির মাধ্যমে স্পষ্টভাবে ব্যক্ত করাই অধিকতর প্রয়োজন। জ্ঞানচর্চার ক্ষেত্রে বাংলা ব্যবহারের বেলায় এ সরল সত্যটির অনুধাবন একান্ত জরুরি।
বাংলা প্রচলনের পর ইংরেজি ব্যবহার কি সম্পূর্ণ বিলুপ্ত হবে? তা সম্ভব নয়, বাঞ্ছনীয়ও নয়। আন্তর্জাতিক সংযোগের রাষ্ট্রীয় প্রয়োজন এবং জ্ঞানের ক্ষেত্রে নতুন চিন্তাধারার সঙ্গে সংযোগ রক্ষার জন্য ইংরেজি ব্যবহার অপরিহার্য। কিন্তু ইংরেজির ব্যবহার অবশ্যই সীমিত হয়ে আসবে। প্রয়োজন বোধে, আমরা বাংলা থেকে ইংরেজিতে অগ্রসর হব, কিন্তু বাংলাই হবে আমাদের সবুজ প্রান্তর, পায়ের নিচের কঠিন মাটি।
ঘনিষ্ঠ, বুদ্ধিদীপ্ত ও নিরলস তত্ত্বাবধানের ভেতর দিয়েই বাংলা ভাষার দ্রুত প্রচলন নিশ্চিত করা যেতে পারে। এর জন্য একটা স্থায়ী সংসদ গঠন করা সম্ভব। যার সদস্য হবেন বাংলা ভাষার পণ্ডিত, সাহিত্যকর্মী, জ্ঞানের বিভিন্ন শাখার সুধীজন এবং সরকারি কাজের অভিজ্ঞতাসম্পন্ন ব্যক্তি। সংসদের দায়িত্ব হতে পারে- এক, বাংলা ব্যবহারের ক্ষেত্রে ভাষা প্রয়োগজনিত অসুবিধাসমূহ দূর করতে সাহায্য করা; দুই, মুদ্রাক্ষর যন্ত্র স্থাপন ও দ্রুত লিপিকারদের প্রশিক্ষণসহ বাংলা প্রচলনে যে সব বস্তুগত বাধা আছে, সেগুলো অপসারণ করা; তিন, ইংরেজি ভাষা কখন এবং কতদূর পর্যন্ত ব্যবহার করা যাবে, তা নির্ধারণ করা; এবং চার, কর্মজীবনের বিভিন্ন ক্ষেত্রে বাংলা ভাষার প্রচলনে কতদূর অগ্রগতি সাধিত হয়েছে, তার একটি প্রবহমান মূল্যায়ন করা, এবং সে মূল্যায়নের পরিপ্রেক্ষিতে প্রয়োজনীয় পদক্ষেপ গ্রহণ।
লেখক : কবি ও প্রাবন্ধিক

শীর্ষ খবর
সর্বশেষ খবর
জাতীয়
টিয়ারশেলেই চোখে আঘাত সিদ্দিকুরের
দোহারে বৃদ্ধা হত্যায় নারীসহ চারজনের ফাঁসি
আন্তর্জাতিক
মার্কিন সেনা প্রত্যাহার করে নির্বাচন চান হেকমতিয়ার
আফগানিস্তানে জঙ্গি হামলায় শিশুসহ অর্ধশত নিহত
রাজনীতি
আদালত পরিবর্তনে খালেদার আবেদনের শুনানি মুলতবি
আ’লীগের ভরসা হেভিওয়েটে প্রতীকেই গুরুত্ব বিএনপির
খেলা
বড় অংকের টাকায় দলবদলে ফের ঢাকায় ওয়েডসন
সাকিবের অলরাউন্ড নৈপুণ্যে দারুণ জয় পেল জ্যামাইকা
ভিডিও বার্তা দেয়া সেই নারীর সঙ্গে যোগাযোগ করছে পিবিআই
রাজনৈতিক বিশ্লেষকের কাণ্ড, প্যান্ট ছাড়াই টিভিতে সাক্ষাৎকার!
ষোড়শ সংশোধনী বাতিলের রায় লজ্জার: এরশাদ
ঢাবি অধিভুক্ত ৭ কলেজের জন্য পৃথক ভর্তি পরীক্ষা
সিলেটে ছাত্রলীগের ২ কর্মীকে কুপিয়ে জখম
সাগরের পানিতে মাংসখেকো পোকা!
ঢাবির ১ম বর্ষে ভর্তির আবেদন শুরু
সামাজিক মাধ্যমে 'ভুলে যাওয়ার অধিকার' দেয়ার প্রস্তাব
সিদ্দিকুর দেখতে পাবেন কিনা নিশ্চিতে ৪-৬ সপ্তাহ লাগবে
খালেদা জিয়ার জামিন বাতিলের আদেশ ১৭ আগস্ট
বর্ষপূর্তি সংখ্যা বিভাগের অারও খবর
একুশের বিচার, একুশের পরিণাম
মানববিদ্যার দৈন্যদশা ঘোচানো চাই
বাংলা প্রচলনে স্থবিরতা কেন?
বাংলা প্রচলন সমস্যা
অনুবাদের সৃজনশীলতা
সাম্রাজ্য বিস্তারের হাতিয়ার ভাষা
বাংলা ভাষার রাষ্ট্রে ভাষা কেন শূন্যে মিলায়!
উচ্চশিক্ষাঙ্গনে বাংলা ভাষার চর্চা ও কিছু বাস্তবতা
রুখতে হবে বিদেশী ভাষার আগ্রাসন
ভাষা নিয়ে যথেচ্ছাচার
বাংলা ভাষা ও সাহিত্যে লোকসঙ্গীতের ভূমিকা
আরও যারা লিখেছেন
প্রথম পাতা
শেষ পাতা
খবর
সম্পাদকীয়
উপসম্পাদকীয়
বাতায়ন
আইটি বিশ্ব
দশ দিগন্ত
তারাঝিলমিল
বর্ষপূর্তি সংখ্যা
খেলা
বাংলার মুখ
ইউনিয়ন পরিষদ নির্বাচন ২০১৬
শোক সংবাদ
দ্বিতীয় সংস্করণ
RSS Feed
Mobile App
ভারপ্রাপ্ত সম্পাদক : সাইফুল আলম, প্রকাশক : সালমা ইসলাম
প্রকাশক কর্তৃক ক-২৪৪ প্রগতি সরণি, কুড়িল (বিশ্বরোড), বারিধারা, ঢাকা-১২২৯ থেকে প্রকাশিত এবং যমুনা প্রিন্টিং এন্ড পাবলিশিং লিঃ থেকে মুদ্রিত।
পিএবিএক্স : ৮৪১৯২১১-৫, রিপোর্টিং : ৮৪১৯২২৮, বিজ্ঞাপন : ৮৪১৯২১৬, ফ্যাক্স : ৮৪১৯২১৭, সার্কুলেশন : ৮৪১৯২২৯। ফ্যাক্স : ৮৪১৯২১৮, ৮৪১৯২১৯, ৮৪১৯২২০
E-mail: jugantor.mail@gmail.com
Design and Developed by
উপরে
শিরোনাম :
ষোড়শ সংশোধনী বাতিলের রায় লজ্জার: এরশাদ       সিদ্দিকুর দেখতে পাবেন কিনা নিশ্চিতে ৪-৬ সপ্তাহ লাগবে       খালেদা জিয়ার জামিন বাতিলের আদেশ ১৭ আগস্ট        মিরপুরে পোশাক শ্রমিকদের সড়ক অবরোধ, বিক্ষোভ চলছে        মেয়েকে সেফ হোমে, মাকে ভিকটিম সাপোর্ট সেন্টারে পাঠানোর নির্দেশ